Papa  Franjo:  tipični  modernist 


Michael  Matt: ...  U  današnjoj  emisiji  željeli  bismo  razgovarati  o  papi  Franji 
koji  bezobzirno  nastoji  uništiti...,  ili  ne  uništiti,  radije,  kako  bi  on  kazao: 
reformirati  Crkvu,  pa  je  s  tim  u  vezi  održao  10.  studenoga  govor  u  Firenci,  kamo 
je  došao  na  peti  Nacionalni  crkveni  skup,  raspravljati  o  temi  "Novi  humanizam  u 
Isusu  Kristu".  Znate,  ponekad  pomislim:  "Dosta  je  bilo  o  papi  Franji",  ali  svako 
malo,  svaki  tjedan  opet  se  dogodi  nešto  zbog  čega  nam  je  jednostavno  nemoguće 
zanemariti  tužnu  tragičnost  njegova  pontifikata.  Tako  je  u  ovome  govoru  pred 
2000  izaslanika  iz  nekoliko  stotina  talijanskih  biskupija  Franjo  nastupio  rekavši 
da  katolici  trebaju  shvatiti  kako,  citiram,  "ne  živimo  u  eri  promjene,  nego 
promjeni  ere",  što  meni  jednostavno  zvuči  poput  nečega  ravno  iz  Obamine  vlade, 
iz  njezina  starog  plana  nade  i  promjene,  a  onda  je  nastavio  napadom,  ponovo,  na 
konzervativce  i  konzervativizam,  na  njihovu  ulogu  u  reformiranju  Crkve,  i 
upozorenjem  na  opasnost  vjere  zaključane  u,  kako  on  to  naziva,  subjektivizam... 
Dakle:  ja  opet  ne  razumijem  zašto  Franjo  ne  shvaća  da  napadajući  konzervativce 
napada  svoje  prijatelje,  napada  potencijalne  obraćenike,  napada  ljude  diljem 
svijeta  koji  se  zauzimaju  za  život,  za  obitelj...,  a  on  se  svejedno  bez  imalo 
suzdržavanja  okomljuje  na  konzervativce  i  konzervativizam,  ne  razumijem  zašto, 
razgovarat  ćemo  o  tome  za  minutu.  Shvaćate,  on  baca  određeno  svjetlo  na 
konzervativizam  izjednačujući  ga  s  fundamentalizmom,  a  to  je  novotarija  koje  se 
trebamo  paziti,  jer  krajnja  ljevica  već  govori  o  religijskom  fundamentalizmu, 
religijskom  podjarmljivanju,  što  je  drugi  oblik  u  kojem  na  neki  način  počinje  sve 
to  svrstavati  uz  bjelačko  podjarmljivanje,  u  neku  vrstu  govora  mržnje,  u 


kategoriju  mrziteljskih  skupina,  a  Franjo  nimalo  ne  pomaže  kad  udara  po 
konzervativnim  katolicima  kao  fundamentalistima,  okrivljuje  ih  za 
fundamentalizam,  što  su  sve  izrazi  kojima  se  stalno  služi  krajnja  ljevica  u  svojim 
malim  mrziteljskim  pohodima,  ali  Franju,  čini  se,  nije  briga.  Također,  u  istom 
govoru,  vraća  se  svojoj  omiljenoj  mnogonamjenskoj  riječi  "pelagijanizam",  koji, 
kaže,  "potiče  Crkvu  da  ne  bude  skromna,  nesebična  i  blažena".  Kako  itko  može 
vjerovati  u  skromnost  ovoga  čovjeka,  koji,  izgleda,  vodi  sveopći  rat  protiv  Crkve, 
to  me  stvarno  nadilazi:  kako  itko  još  može  nasjesti  na  to.  No,  u  svakom  slučaju, 
konzervativni,  pelagijanski,  gnostički  pristup,  kaže  papa  Franjo,  navodi  nas  da  se 
uzdamo,  citiram,  "u  strukture,  organizacije  i  savršene  planove,  jer  su  apstraktni. 
Osobe  pod  utjecajem  te  napasti  često  se  ponašaju  nadzornički,  okrutno  i 
legalistički."  I  nastavlja:  "U  suočavanju  s  nevoljama  i  problemima  u  Crkvi 
besmisleno  je  rješenja  tražiti  u  konzervativizmu  i  fundamentalizmu,  kao  i  u 
obnavljanju  običaja  i  zastarjelih  formi  koji  više  nemaju  ni  kulturalno  značenje." 

Što  misli  pod  običajima  i  zastarjelim  formama  koji  više  nemaju  značenje,  samo 
Bog  zna,  ali  pretpostavljam  da  bi  se  moglo  raditi  o  misi,  o  dogmi,  o  katekizmu  i 
si.  Tako  da  Sveti  Otac  u  ovom  govoru  očito  napada,  žao  mi  je  što  ponovo  to 
spominjem  ako  niste  vidjeli,  ali  napada  one  iste  koje  i  na  zatvaranju  Sinode  o 
obitelji,  mi  smo  bili  u  Rimu  i  čuli  smo  ga:  zaključio  je  Sinodu  time  što  se,  zapravo, 
razgoropadio  na  one  koje  je  optužio  da  pokušavaju  indoktrinirati,  sam  je  tako 
rekao,  "indoktrinirati"  (ne  znam  otkad  je  to  pogrdna  riječ,  ali  tako  se  sad 
upotrebljava)  i  nabacivati  se  kamenjem  na  druge.  Optužio  nas  je  da  smo  skučenih 
vidika,  teoretičari  urote,  "zatvorenog  srca,  koji  se  često  skrivaju  iza  crkvenoga 
nauka  ili  iza  dobrih  namjera  kako  bi  zasjeli  na  Mojsijevu  stolicu  i  sudili,  neki  put  s 
nadmoću  i  površnošću,  teške  slučajeve  i  ranjene  obitelji".  Ne  mogu  uopće 


zamisliti  da  bi  ikad  u  povijesti  papinstva  postojao  papa  koji  se  služi  takvim, 
školskodvorišnim  rječnikom,  takvom,  kavgaškom  taktikom  kakvu  ovaj  papa 
upotrebljava.  Napada  te  ljude,  napada  konzervativce,  obrušuje  se  na  kapitaliste, 
što  god  on  pod  time  mislio,  a  onda  prelazi,  čini  se,  u  izravan  napad  na  sam 
crkveni  nauk,  kada  kaže:  "Kršćanski  nauk  nije  zatvoren  sustav  nesposoban 
pobuđivati  pitanja,  sumnje  i  istraživanja.  Naprotiv,  živ  je,  uznemiruje  i 
nadahnjuje.  Ima  gipko  lice,  njegovo  se  tijelo  giba  i  razvija,  njegovo  je  tkivo 
mekano:  ime  mu  je  Isus  Krist."  Ja  više  ne  znam  što  bih  rekao,  pa  ću  pozvati  našeg 
prijatelja  Chrisa  Ferraru  da  nam  se  pridruži  iz  svojeg  doma  u  Virginiji.  Chris, 
odakle  da  počnemo?  Postavio  bih  ti  nekoliko  pitanja  o  tom  čudnovatom  govoru. 
Zanima  me  znači  li  on  da  katolički  nauk  više  nije  nepromjenjiv?  Kad  Sveti  Otac 
govori  o  suočavanju  s  izazovima  našeg  vremena,  što  to  znači?  Otkad  se  to  Crkva 
ne  suočava  s  izazovima  bilo  kojega  vremena?  I  htio  bih  te  pitati,  Chris,  što,  po 
tvojem  mišljenju,  Franjo  zapravo  razumijeva  pod  tim  pelagijanizmom  za  koji 
stalno  sve  optužuje.  I  konačno:  što  Franjo  i  Kasper  i  ostali  zapravo  misle  pod  time 
da  je  euharistija  izvor  milosrđa  i  oproštenja?  Jer  oni  se  neprestano  tako  ponašaju: 
kao  što  je  stari  katekizam  naučavao  da  se  ako  u  lakom  grijehu  odeš  na  pričest  taj 
grijeh  milošću  pričesti  briše,  tako  bi  sada  stav  bio  da  se  odlaskom  na  pričest  može 
nekako  ukloniti  smrtni  grijeh,  npr.  preljub.  Pa  ako  na  neki  način  upozorimo  na  to 
da  se  ljudi  u  smrtnom  grijehu,  javni  grešnici,  ne  smiju  pričešćivati,  što  katekizam 
i  danas  naučava,  onda  smo  netolerantni,  nedovoljno  milosrdni  i  si.,  takav  je  to 
stav.  Prema  tome  potpuno  preskaču  ispovijed,  koja  je,  jasno,  upravo  sredstvo 
dobivanja  oproštenja,  i  idu  ravno  na  pričest,  govoreći  da  svatko  treba  doći  na 
pričest  kako  bismo  se  svi  nahranili  kruhom  našega  Gospodina  i  okoristili 
njegovim  milosrđem. 


Dakle,  prvo,  Chris,  "kršćanski  nauk",  kaže  Sveti  Otac,  "nije  zatvoren  sustav 
nesposoban  pobuđivati  pitanja,  sumnje  i  istraživanja".  Znači  li  to  da  katolički 
nauk  više  nije  nepromjenjiv?  Što  kažeš  ti? 

Christopher  Ferrara:  To  je  uvijek  ista  priča,  taj  nam  program  guraju  u  lice 
dobar  dio  proteklih  sada  već  triju  godina,  a  radi  se  u  biti  o  programu  liberalnog, 
prilično  radikalnog  isusovca  vremeplovom  zapelog  u  sedamdesetim  godinama 
prošlog  stoljeća,  koji  se  služi  glavnim  sredstvima,  moram  to  otvoreno  reći, 
liberalnog  isusovačkog  modernizma.  Koja  su  to  sredstva?  S  retoričkoga  gledišta 
riječ  je  o  dvome.  Prvo,  lažna  antiteza.  Franjo  je  majstor  lažne  antiteze.  Izabereš 
jednu  stvar  protiv  druge  da  bi  ozloglasio  onu  koju  želiš  ozloglasiti.  Govoriš  s 
jedne  strane  o  milosrđu,  milovanju,  suputništvu,  a  s  druge  o  nauku  kao  da  je  to 
dvoje  suprotno.  Drugo,  brkanje  kategorija.  Tako  će  on  govoriti  o  pričesti  u  smislu 
da  je  pričest  mjesto  gdje  se  dobiva  oproštenje.  Ne,  ustvari  oproštenje  se  dobiva  u 
ispovijedi.  Cilj  je  pomiješati  te  dvije  kategorije  kako  bi  ljudi  mislili  da  Crkva 
okrutno  uskraćuje  oproštenje  onomu  komu  je  primanje  pričesti  zapriječeno  jer  je 
u  smrtnom  grijehu  i  nije  dobio  odrješenje  u  ispovijedi.  I  tako  pomoću  tih  dviju 
tehnika,  koje  poput  nekakve  sumporne  kiseline  djeluju  na  zglobove  i  tetive 
Crkve,  Franjo  marljivo  razgrađuje  sve  na  svom  putu  i,  moram  reći,  Mike,  odlično 
se  zabavlja.  U  intervjuu  za  "National  Geographic"  jedan  od  njegovih  prijatelja, 
kardinal,  ne  mogu  mu  se  sad  sjetiti  imena,  citira  ga  kako  na  pitanje  zašto  se  stalno 
tako  osmjehuje  odgovara  da  je  to  zato  što  je  jako  zabavno  biti  papa.  On  se  ludo 
provodi!  I  što  onda  reći  o  papi  koji  misli  da  je  zabavno  biti  papa?  Ja  kažem  da 
imamo  vrlo  zabrinjavajućeg  papu,  koji  zapravo  ne  shvaća  što  je  on  i  što  bi  trebao 
činiti  kao  namjesnik  Kristov.  Umjesto  toga  imamo  viziju  Franje  i  "Evangelii 
gaudium".  U  govoru  10.  studenoga  na  Nacionalnom  crkvenom  skupu  on  taj 


govor  povezuje  s  pobudnicom  "Evangelii  gaudium",  koja  je  doista  čudnovat 
osobni  manifest,  kardinal  Burke  kaže  da  ne  zna  uopće  kamo  ona  spada  ni  je  li 
uopće  čin  učiteljstva,  jer  puna  je  Franjinih  prilično  čudnih  osobnih  promišljanja  i, 
u  osnovi,  pozivanja  na  promjenu,  ne  pretjerujem  kad  ovo  kažem,  doslovno  svega 
na  svijetu,  i  u  Crkvi.  Novo  ovo,  novo  ono,  sve  novo,  opet  i  opet  i  opet.  Franjo  to 
čini  u  "Evangelii  gaudium"  i  prenosi  tu  temu  u  svoje  obraćanje  talijanskoj 
crkvenoj  hijerarhiji,  služeći  se  spomenutim  dvama  retoričkim  sredstvima:  lažnom 
antitezom  i  brkanjem  kategorija,  i  svojim  dvjema  omiljenim  riječima: 
"pelagijanizam"  i  "gnosticizam". 

Michael  Matt:  Da,  porazgovarajmo  o  tome,  jer  mislim  da  su  ljudi 
strahovito  obeshrabreni  ovim  papom,  znam  da  sam  ja  obeshrabren.  On  se  vraća 
na  te  riječi  kao  što  su  "pelagijanizam",  "gnosticizam"....  Nekako  kao  da  se  muči.  Ili 
ih  namjerno  upotrebljava  sasvim  nemarno  ili  ne  poznaje  dokraja  značenje  tih 
naziva.  Reci  mi,  prije  nego  što  nastavimo,  što  ti  misliš  da  Franjo  zapravo  misli 
kad  nas  sve  naziva  pelagijancima,  gnosticima  itsl.? 

Christopher  Ferrara:  Prije  svega,  on  svoj  govor  počinje  temom  iz  "Evangelii 
gaudium",  citirajući  samog  sebe:  "Draža  mi  je  Crkva",  njemu  je  draža,  "koja  je  u 
modricama,  ranjena  i  prljava  zato  što  je  izišla  na  ulice  nego  Crkva  koja  je  bolesna 
zbog  zatvorenosti  i  prianjanja  uz  vlastitu  sigurnost.  Ne  želim  Crkvu",  on  ne  želi, 
"koja  se  brine  da  bude  u  središtu,  a  naposljetku  se  zapleće  u  mrežu  opsesija  i 
procedura."  Tu  vidimo  na  djelu  tipičnu  modernističku  varku,  lažnu  alternativu: 
da  bi  Crkva  stvarno  značila  nešto  ljudima,  mora  biti  u  modricama,  ranjena  i 
prljava,  izići  na  ulice,  a  ne  se  brinuti  za  vlastitu  sigurnost.  Eto,  na  jednoj  je  strani 
sigurnost  Crkve,  a  na  drugoj  Crkva  za  narod.  To  je  lažna  alternativa.  Upravo 
sigurnošću  u  svome  nezabludivome  moralnom  i  vjerskom  naučavanju  i  u  svojim 


drevnim  obredima,  koji  su,  kako  je  rekao  sv.  Augustin,  vazda  stari  i  vazda  novi. 
Crkva  se  doista  svrhovito  brine  za  potrebe  vjernika  i  vodi  ih  k  vječnom  spasenju. 
Ne  znam  na  što  Franjo  misli  kad  govori  o  Crkvi  koja  je  prljava.  Crkva  je 
neokaljana  Zaručnica  Kristova!  Upravo  zbog  svoje  neokaljanosti  privlačna  je 
ljudima!  Nije  posao  Crkve  da  se  spusti  i  uprlja  na  ulicama.  To  je  besmislena 
radikalna  liberalna  isusovačka  retorika  iz  1970-ih.  Dosta  s  tim  besmislicima! 

Zatim  nastavlja  govoreći  o  pelagijanizmu.  Evo  kako  ga  određuje:  "Pelagijanizam 
nas  navodi  da  se  uzdamo  u  strukture,  organizacije  i  savršene  planove,  jer  su 
apstraktni."  Nije  istina.  To  nije  pelagijanizam.  Pelagije  je  krivovjerac  iz  5.  stoljeća 
koji  je  nijekao  da  se  istočni  grijeh  prenosi  na  sve  ljude  i  da  se  spasenje  može 
postići  samo  prelaskom  čovjeka  u  stanje  pravednosti  djelovanjem  božanske 
milosti.  Smatrao  je  da  se  čovjek  može  spasiti  vlastitim  naporom,  iako  mu  u 
dobrim  djelima  milost  pomaže.  To  je  tipično  krivovjerje  5.  stoljeća  i  nema  nikakve 
veze  sa  strukturama,  organizacijama  i  planovima.  Crkva  treba  strukturu, 
organizaciju  i  planove.  Krist  je  osnovao  Crkvu,  i  dao  joj  strukturu,  i  dao  plan: 
učiniti  njegovim  učenicima  sve  narode.  Crkva  je  izvršavala  taj  plan 
organiziranjem  biskupskih  stolica,  dijeceza,  župa,  bratovština,  bolnica...,  golemog 
niza  struktura.  To  Crkva  i  jest:  vidljiva  strukturirana  ustanova.  O  čemu,  za  ime 
Božje,  taj  čovjek  govori?  Svakako  ne  o  pelagijanskom  krivovjerju. 

Michael  Matt:  On  cijelo  vrijeme  govori  o  suočavanju  s  izazovima  našeg 
svijeta  i  čini  se  da  to  po  njegovu  mišljenju  uključuje  rušenje  svega,  bila  to  njegova 
vlastita  rezidencija...  Bili  smo  u  Rimu  zbog  Sinode  i  naša  je  snimateljska  ekipa 
otišla  do  vrata  k  Svetoj  Marti,  gdje  je  njegov  dom,  gdje  on  boravi;  rekli  smo 
Švicarskoj  gardi  da  bismo  voljeli  ući,  ljudi  u  SAD-u  nemaju  pojma  kako  izgleda 
papina  kuća,  možemo  li  ikako  prići  i  fotografirati  je?  Apsolutno  ne!  rekli  su  nam: 


Ako  želite  vidjeti  kako  izgleda  Sveta  Marta,  morate  se  popeti  na  vrh  kupole 
Svetog  Petra  i  onda  možete  pogledati  dolje  preko  Vatikanske  garde  da  vidite  gdje 
papa  živi.  Mislim  si:  to  je  papa  s  ljudima,  njihov  veliki  skromni  Sveti  Otac,  a 
zatvorio  se  onamo,  ne  znam  zašto  je  to  učinio,  ali  čini  se  da  je  jednostavno  plan 
sve  uništiti,  tako  da  ni  posjet  Svetom  Petru  nije  turistu  ili  hodočasniku  više  isti,  ne 
osjećaš  olakšanje,  utjehu  što  vidiš  stan  Svetog  Oca,  ne  znaš  gdje  je  on,  jer  su  sve 
promijenili.  A  nije  li  to  počelo  već  davno,  čupanjem  glavnih  oltara,  pričesnih 
ograda...,  samo  vidimo  logično  napredovanje  toga,  uništavanje  svega,  pa  su  se 
sada  dohvatili  i  morala  i  prčkaju  po  njemu.  Ne  radi  li  se  u  biti  o  tome? 

Christopher  Ferrara:  Govorili  smo  o  tome  u  ovim  emisijama,  da  je 
dosegnuta  završna  točka  putanje  i  neka  nitko  ne  misli  da  je  sav  problem  u  Franji; 
on  samo  dovodi  do  zaključenja  tu  silaznu  putanju  u  katastrofu  za  Crkvu.  Što  ne 
znači  da  će  Crkva  biti  uništena,  ona  će  preživjeti  usprkos  Franji,  usprkos  svim 
trendovima  u  zadnjih  pedeset  godina,  ali  razmislimo  malo:  najprije  su  uništili 
liturgiju,  onda  su  zaustavili  tradicionalnu  evangelizaciju  zamijenivši  je 
ekumenizmom  i  međureligijskim  dijalogom,  obraćenja  su  prestala,  broj  vjernika 
počeo  je  naglo  padati,  kao  i  broj  svećenika,  i  pošto  su  uništili  liturgiju, 
evangelizaciju  i  zvanja,  sad  su  se  ustremili  na  moral,  a  papa  ljude  što  brane 
moralni  zakon  koji  je  Crkva  uvijek  branila  dvije  tisuće  godina,  a  izložio  nam  ga  je 
naš  Gospodin  Isus  Krist,  osobito  glede  rastavljenih  i  ponovo  vjenčanih,  ima 
obraza  izjednačavati  s  onima  koji  sjede  na  Mojsijevoj  stolici!  Upravo  je  Mojsije 
tolerirao  razvod,  zbog  okorjelosti  ljudskih  srdaca,  a  naš  je  Gospodin  rekao:  Nikad 
nije  bilo  tako,  zbog  okorjelosti  svoga  srca  dobili  ste  dopuštenje  za  kršenje 
božanskog  i  naravnog  zakona.  Sada  se,  kako  su  primijetili  biskup  Athanasius 
Schneider  i  drugi,  vraćamo  na  neku  vrstu  neomojsijevskoga,  neopoganskog 


scenarija,  u  kojemu  sve  stečevine  kršćanskih  stoljeća  izokreće  jedan  papa  koji  je, 
izgleda,  odlučio  sve  to  uništiti.  Same  ga  njegove  riječi  optužuju!  Npr.  ono  što 
kaže  o  crkvenom  nauku,  u  kontekstu  svojega  očito  pogrešnog  shvaćanja 
pelagijanizma.  Govori  da  je  pelagijanac  netko  tko  smatra  da  je  kršćanski  nauk, 
već  smo  to  spomenuli,  zatvoren  sustav.  Pa  naravno  da  je  zatvoren  sustav!  Istina 
je  proglašena,  nije  na  prodaju,  jasno  je  ustanovljena  naučavanjem  Katoličke  crkve 
i  njezina  nezabludivog  učiteljstva,  osobito  naučavanjem  kakvo  je  ono  da  tko  god 
ostavi  svoju  ženu  i  oženi  se  drugom,  počinja  preljub.  To  je  zatvoren  sustav,  kako 
bi  on  to  nazvao,  istina  koja  se  ne  mijenja.  Međutim  on  kaže:  kršćanski  bi  nauk 
trebao  biti  sposoban  pobuđivati  pitanja,  sumnje  i  istraživanja.  Zbilja?  Nauk  bi 
trebao  pobuđivati  sumnje  u  vjernicima?  Zatim  nastavlja  tipičnom 
modernističkom  lažnom  alternativom,  ili,  u  ovom  slučaju,  brkanjem  kategorija. 
Nauk  je,  kaže,  "živ  (...),  uznemiruje  i  nadahnjuje.  Ima  gipko  lice,  njegovo  se  tijelo 
giba  i  razvija,  njegovo  je  tkivo  mekano:  ime  mu  je  Isus  Krist."  Tu  imamo  dakle 
lažnu  antitezu  između  Krista  i  nauka  i  brkanje  kategorija  Utjelovljenja  i  Vječne 
Riječi  koja  se  utjelovila.  Vječna  Riječ  bila  je  kod  Boga  od  samog  početka.  Riječ 
nam  je  naviještena  po  utjelovljenoj  Riječi  u  osobi  Isusa  Krista,  drugoj  osobi 
Presvetog  Trojstva.  Ali  Krist  nije  istovjetan  crkvenom  naučavanju  kao  da  bismo 
mogli  odbaciti  nauk  i  samo  gledati  u  Krista,  zuriti  u  njega,  s  nekakvim  blesavim 
oponašanjem  blaženstva,  i  ne  mariti  za  ono  što  on  naučava.  Krist  je  došao 
navijestiti  nauk  u  riječima,  kojima  smo  poslušni  kad  ih  čujemo.  A  Crkva  ih 
prenosi  kao  konačne  iskaze.  Nauk  nije  Kristovo  tijelo,  to  su  besmislice. 

Michael  Matt:  Da,  i  koliko  ih  samo  upotrebljavaju  u  zadnje  vrijeme!  Ne 
znam  jesi  li  gledao  nedavno  intervju  Raymonda  Arroya  s  kardinalom  VVuerlom. 
On  je  kao  zmija,  ponajprije...,  ali  stalno,  što  god  da  je  Raymond  rekao  u  smislu  da 


se  moramo  držati  propisa,  da  rastavljeni  i  ponovo  vjenčani  ne  smiju  primati 
pričest,  kardinal  se  vraćao  na  ideju  dolaska  Kristu,  "tako  jednostavno:  Moramo 
doći  Kristu,  dovesti  ljude  Kristu...",  to  nekakvo  smiješno  udvaranje,  ili  kako  to  već 
nazvati,  ne  izgleda  uopće  vjerodostojno,  u  biti  oni  govore:  Dođite  Kristu,  mi  smo 
uistinu  sveti,  uzvišeni,  a  oni  među  vama  koji  žele  slijediti  propise  ne  slijede 
Krista.  Neizravno  se  na  neki  način  optužuje  i  one  koji  kažu:  "Evo  katekizma,  evo 
što  moram  činiti  da  bih  spasio  svoju  dušu."  Ako  to  govoriš,  onda  ne  dolaziš 
Kristu,  tvrdokoran  si,  ne  daš  ljudima  da  priđu,  ne  pokazuješ  ljubav  i  milosrđe.  To 
je  đavolski,  Chris. 

Christopher  Ferrara:  Stari  modernistički  trik:  stalno  prizivati  Krista  u 
okviru  poticanja  na  to  da  svi  naprosto  zanemarimo  ono  što  nas  je  Krist  učio.  O 
tome  se  radilo  i  na  ovoj  Sinodi:  "O,  moramo  podići  pogled  prema  Kristovu  licu!" 
Oprostite,  ali  upravo  je  Krist  rekao  da  onaj  tko  ostavi  svoju  ženu  i  oženi  se 
drugom  čini  preljub.  Trebali  bismo  gledati  u  Krista  dok  zaboravljamo  na  njegov 
nauk?  Ta  on  je  došao  da  bi  nam  dao  svoj  nauk!  Opet:  lažna  antiteza,  između 
Krista  i  nauka,  i  brkanje  kategorija,  brkanje  Kristova  tijela  i  pravila  koja  nam  je 
Krist  dao  kao  svoju  objavljenu  istinu,  izraženu  riječju,  da  bi  je  ljudi  čuli,  razumjeli 
i  bili  joj  poslušni.  Imamo  posla  s  tipičnim  modernističkim  dvostrukim  govorom! 
Papa  u  svom  govoru  izlaže  program  tipičnoga  modernističkog  podrivanja 
crkvenog  nauka  i  svega  na  tom  putu,  u  zamjenu  za  maglovitu  viziju  o  kojoj  sam 
priznaje  da  nije  u  stanju  reći  kako  je  razraditi.  On  na  kraju  kaže:  "Ne  spada  na 
mene  da  vam  objašnjavam  kako  ostvariti  ovaj  san;  ostavljam  to  vama,  vjernicima 
i  pastirima."  To  je  uvod  u  ono  što  će,  po  svemu  sudeći,  uslijediti  u  apostolskoj 
pobudnici,  a  što  ja  zovem  regionalnom  istinom:  on  će  reći  biskupima,  lokalnim 
biskupskim  konferencijama  neka  postupaju  kako  žele  s  obzirom  na  tradicionalnu 


crkvenu  disciplinu  glede  pričesti  za  rastavljene  i  ponovo  vjenčane.  To  je  još  jedno 
disciplinsko  pitanje:  on  sad  neprekidno  govori  da  želi  sinodalnu  Crkvu.  Jesi  li 
znao,  Mike,  da  imamo  sinodalnu  Crkvu?  Crkva  je  bila  rimocentrična, 
usredotočena  na  Petrovu  stolicu  i  na  svoje  ekumenske  koncile,  dvije  tisuće 
godina;  sad  je  odjednom  sinodalna  Crkva.  Najsvježija  novotarija! 

Michael  Matt:  Da,  govoriš  o  tom  stanovitom  brkanju  doktrina  i  nekoj 
maglovitoj  dvosmislenosti,  u  kojoj  su  tako  vješti.  Jesi  li  primijetio,  Chris, 
odjedanput...,  mislim,  već  znamo  što  su  učinili  s  krštenjem,  uvodeći 
evolucionizam,  kao  da  je  sasvim  u  redu,  pa  je  odjednom  Knjiga  postanka  mit, 
ubrzo  zatim:  "je  li  uopće  potrebno  krštenje,  jesu  li  Adam  i  Eva  stvarno 
postojali?"...  Vidimo  dakle  da  se  od  tog  sakramenta  na  neki  način  odustalo.  A  sad 
smo  svjedoci  čudnog  ponašanja,  Kasper  se  tako  ponaša.  Sveti  Otac  također:  kao 
da  je  u  slučaju  rastavljenih  i  ponovo  vjenčanih  pričest  izvor  milosrđa,  kao  da 
tamo  trebaju  ići  po  oproštenje.  Ne  spominje  se  sakrament  ispovijedi,  ne  znam 
zašto,  ali  jedino  što  mi  pada  na  pamet  je  da  je  to  zato  što  itekako  dobro  znaju  da 
nitko  nije  bolje  od  Katoličke  crkve  razradio  postupak  kojim  se  može  zadobiti 
milosrđe  i  oproštenje. 

Christopher  Ferrara:  Njihovo  je  geslo:  Pričest  je  za  grešnike,  ona  nije 
nagrada  za  dobre.  Ustvari  to  nije  istina;  pričest  nas  treba  čuvati  od  grijeha.  U 
ispovijedi  se  vraćamo  u  stanje  milosti,  ako  ispovijed  valjano  obavimo;  a  svrha  je 
pričesti  da  nas  podupre  u  tom  stanju  kako  ne  bismo  ponovo  pali  u  grijeh.  Pričest 
nije  mjesto  gdje  se  dobiva  oproštenje,  premda  se  primanjem  pričesti  laki  grijesi 
brišu;  pričešću  se  održavamo  u  stanju  milosti  nakon  što  smo  dobili  odrješenje  u 
ispovijedi.  Opet:  modernističko  brkanje  kategorija!  Kad  želiš  zamračiti  jedno, 
govoriš  o  drugome;  kad  se  želiš  riješiti  ispovijedi,  govoriš  o  pričesti  kao  da  se 


ondje  dobiva  oproštenje.  Ondje  ne  dobivamo  oproštenje,  nego  izbjegavamo  grijeh 
duhovno  se  hraneći  euharistijom,  koja  nas  održava  u  stanju  milosti  nakon  što 
primimo  odrešenje  u  ispovijedi.  Spomenuto  geslo  nije  ništa  drugo  nego  namjerno 
zamućivanje  karakteristično  za  modernistički  govor  i  modernističko  pisanje.  Oni 
stalno  mute,  i  to  s  određenim  ciljem.  Cilj  je,  kako  kaže  Pio  X.,  da  svojim 
mračnjaštvom  iskvare  sve  što  dotaknu,  od  liturgije  do  naviještanja  potrebe 
obraćenja  i  sada  čak  i  do  temeljnih  moralnih  pitanja,  npr.  smiju  li  preljubnici 
primati  pričest.  A  toga  Krista  kojeg  Franjo  izjednačava  s  naukom,  kao  da  je 
Kristovo  tijelo  nauk,  kao  da  Kristovo  tijelo  koje  se  poput  svakog  tijela  mijenja 
znači  da  se  i  nauk  mijenja,  tu  misao  oni  će  sad  upotrijebiti  da  obore  i  ono  što  je 
Ivan  Pavao  II.  naučavao  još  prije  34  godine  u  "Familiaris  consortio"  i  što  je 
ponovljeno  u  naučavanju  Benedikta  XVI.  2007.  godine:  da  oni  koji  žive  u 
preljubu,  jer  tvrde  da  su  se  vjenčali  s  nekim  novim,  a  njihov  valjan  brak  i  dalje 
traje,  ne  smiju  primati  svetu  pričest,  zato  što  bi  to  bilo  svetogrđe,  objektivna 
uvreda  protiv  samog  sakramenta  i  teška  povreda  općeg  dobra  Crkve.  Pogrešnim 
nazorom  o  nauku,  koji  Franjo  izjednačava  s  Kristovim  tijelom  što  "raste,  giba  se  i 
mijenja",  on  će  se  riješiti  naučavanja  Ivana  Pavla  II.,  Benedikta  XVI.  i  svih  njihovih 
prethodnika  o  tako  važnom  pitanju.  A  što  to  znači,  Mike?  Ako  se  to  dogodi,  ako 
papa  objavi  postsinodalnu  apostolsku  pobudnicu  koja  poziva  biskupske 
konferencije  da  dopuste  svetogrdnu  pričest  onih  koji  žive  u  drugom  ili  trećem 
braku,  time  je  uništena  katolička  vjera,  to  je  jednostavno  tako.  Jer  ako  netko  tko  je 
u  smrtnom  grijehu  smije  primati  svetu  pričest,  što  onda  biva  sa  svetom  pričesti? 
Postaje  puki  protestantski  obred  kruha  i  vina.  A  što  biva  s  ispovijeđu?  Napušta 
se.  Čemu  još  ići  na  ispovijed?  Ako  se  smije  primati  sveta  pričest  dok  se  živi  u 
preljubu,  to  bi  podrazumijevalo  i  sve  druge  stalne  grešnike.  "Ne  mogu  prevladati 


svoj  grijeh,  zbilja  mi  je  žao,  trudit  ću  se  po  zakonu  stupnjevitosti  biti  bolji,  ali 
svejedno  ću  primati  svetu  pričest."  I  tako  Crkva  postaje  u  biti  ogranak 
gornjoanglikanaca. 

Michael  Matt:  Slušajući  te,  prisjećam  se  i  volio  bih  kad  bi  ljudi  povezali 
neke  činjenice:  pogledaj  što  se,  u  fizičkom  smislu,  dogodilo  s  ispovjedaonicama  u 
katoličkim  crkvama  proteklih  50  godina.  Franjo  to  prebacuje  u  višu  brzinu, 
podiže  na  novu  razinu,  pojačava,  ali  se  tako  dugo  približavalo  da  sam  umoran  od 
onih  koji  se  ponašaju  kao  da  je  ovo  nekakva  tradicionalistička  izmišljotina  ili 
tvrdoglavljenje.  Nije,  Chris,  rastrgali  su  svetišta,  iščupali  one  ispovjedaonice, 
nestale  su,  a  suvremeni  postupak  slušanja  ispovijedi  smiješan  je:  možda  ćeš 
sjediti,  možda  ćete  se  gledati  licem  u  lice,  ne  znaš  što  će  se  dogoditi...  Dakle  nije 
ovo  nekakvo  umišljanje,  nije  riječ  o  nečemu  što  je  tek  od  jučer.  Već  desetljećima  se 
s  propovjedaonica  ne  govori  o  smrtnom  grijehu,  golema  većina  svećenika 
odustala  je  od  toga.  Prema  tome  tu  se  doista  vidi  određeni  obrazac  i  mislim  da 
nas  nitko  ne  može  optužiti  za  pretjerivanje.  Srušili  su  sve  te  utvrde  naše  vjere  i 
sada  dijele  lekcije  onima  koji  i  dalje  slijede  pravila,  a  takvih  nije  ostalo  puno, 
većina  ljudi  napustila  je  Crkvu  i  sad  se  malobrojnom  ostatku  koji  još  slijedi 
pravila  dijele  lekcije  kao  pelagijanskom  i  gnostičkom.  Chris,  oprosti,  ali  to  se 
naprosto  doima  demonskim  do  srži,  ne  znam  kako  drukčije  gledati  na  to. 

Christopher  Ferrara:  Stvarno  je  zastrašujuće  i  ljudi  se  u  sve  većem  broju 
bude;  čitao  sam  na  blogovima  tako  oštre  riječi  protiv  ovoga  pape  da  ih  ne  mogu 
uopće  ponoviti  u  eteru,  a  ne  dolaze  od  tradicionalista.  Ljudi  govore:  Tko  je  ovaj 
čovjek  i  što  to  radi!?  Spomenuo  si  gnosticizam.  To  je  druga  od  dviju  napasti  na 
koje  se  osvrće  u  govoru  od  10.  studenoga.  Kaže  da  postoje  dvije  napasti  protiv 


ove  divne  vazda  reformirajuće  Crkve.  Jedna  je  pelagijanizam,  koji  sam  maloprije 
spomenuo.  Druga  je  gnosticizam.  Čujmo  kako  pokušava  definirati  gnosticizam: 
"Gnosticizam",  kaže,  "vodi  k  pouzdanju  u  jasno  i  logično  rasuđivanje  koje  je 
međutim  izgubilo  dodir  s  osjetljivošću  bratova  tijela."  Nije  istina!  To  nije 
gnosticizam.  Gnosticizam  je  nazor  da  je  Krist  došao  priopćiti  tajno  znanje 
poznato  samo  malobrojnima,  znanje  kojim  se  čovjek  spašava,  a  tako  je  mutno  i 
tako  ga  je  teško  steći  da  je  dostupno  samo  upućenima.  Pa  to  upravo  Franjo 
promiče,  tu  mutnu  zamisao  o  vjeri  koja  izmiče  jasnom  i  logičnom  rasuđivanju. 
Tako  da  opet  imamo  lažnu  alternativu:  jasno  i  logično  rasuđivanje  s  jedne  strane, 
a  osjetljivost  bratova  tijela  s  druge,  kao  da  jasno  i  logično  rasuđivati,  kako  Crkva 
čini  u  svemu  svojem  naučavanju,  znači  zanemarivati  "osjetljivost  bratova  tijela". 
To  su  demagoške  gluposti!  Demagoške  gluposti,  opet  kažem,  liberalnoga 
isusovca  koji  je  vremeplovom  zapeo  u  razdoblju  lava-svjetiljke,  u  1970-ima,  i  sad 
je  papa  te  ispaljuje  blještave  stereotipe  o  "promjeni  ere,  a  ne  eri  promjene",  i  si. 
Molim  te!  To  je  krajnje  blesavo;  a  budući  da  dolazi  od  namjesnika  Kristova,  i 
krajnje  opasno  i  podrivački  u  odnosu  na  opću  dobrobit  Crkve. 

Michael  Matt:  Tako  je.  Ta  ideja  o  gnosticizmu,  optuživanje  da  smo  mi 
čuvari  tajnih  ključeva,  "moraš  se  pridružiti  našoj  grupi  da  bi  se  spasio"...  Kad  je 
papa  Franjo  zadnji  put  spomenuo  katekizam?  Mi,  konzervativni, 
tradicionalistički  katolici,  samo  upozoravamo  na  golem  skup  crkvenih  moralnih  i 
dogmatskih  izvora  i  govorimo:  Evo,  tu  je  katekizam,  tu  je  knjiga  pravila.  Ali, 
naravno,  papa  Franjo  ne  spominje  katekizam.  Nisam  siguran...,  znaš  li  ti  je  li 
ijednom  spomenuo  katekizam  Katoličke  crkve;  nisam  siguran  da  ga  je  spomenuo 
uopće. 


Christopher  Ferrara:  Ne,  on  ne  spominje  katekizam,  jer  je  to  krut,  zatvoren 
sustav  naučavanja  i  mogao  bi.  Bože  sačuvaj,  uključivati  jasno  i  logično 
rasuđivanje.  Imamo  papu  koji  zauzima  antiintelektualistički  stav,  ali  čini  to  na 
pseudointelektualan  način.  Nastupa  kao  nekakav  intelektualac  govoreći  o 
pelagijanizmu  i  gnosticizmu,  premda  ih  netočno  definira,  a  taj  mu 
pseudointelektualni  pristup  služi  za  napad  na  opravdana  intelektualna  nastojanja 
crkvene  teologije  i  na  jasno  i  logično  rasuđivanje  samo,  kao  da  je  vjera  išta  drugo 
nego  jasna  i  logična.  Svako  vjersko  naučavanje  jasan  je  i  logičan  zaključak  na 
temelju  objavljene  istine.  Npr.  Bezgrešno  začeće:  Crkva  nudi  vrlo  jasno  i  logično 
objašnjenje  zašto  Marija  mora  biti  bezgrešna:  jer  Krist  nije  mogao  svoje  tijelo 
primiti  od  grešnika,  od  ikoga  tko  je  ikad,  makar  i  samo  na  trenutak,  bio  pod 
Sotoninim  gospodstvom.  To  je  jasan  i  logičan  nauk.  Uključuje  objavljenu  istinu; 
ali  ako  se  prihvaća  objavljena  istina,  a  to  je  stvar  vjere,  ono  što  Crkva  razvija  u 
svojoj  teologiji  uvijek  je  jasno  i  logično.  On  napada  jasnoću,  napada  logiku, 
napada  sam  razum  u  ime  svoje  maglovite,  mračnjačke  i,  usuđujem  se  reći, 
gnostičke  zamisli  o  nekakvoj  vjeri  koja  izranja  iznutra,  pod  utjecajem  Duha 
Svetoga.  To  ne  mogu  a  da  ne  prokomentiram:  on  kaže,  u  tom  govoru,  da  je 
potrebno  prepustiti  se  da  te  nosi  dah  Duha  Svetoga.  Valjda  se  zafrkava!?  Ova 
sinoda  nije  imala  nikakve  veze  s  Duhom  Svetim.  Bila  je  od  početka  do  kraja 
pelagijanski  pothvat,  Franjo  je  manipulirao  njome,  nadzirao  ju,  namještao  biračko 
tijelo,  napisao  sve  njezine  dokumente,  pa  ni  tada,  nakon  svih  tih  manipulacija, 
nije  uspio  dobiti  ono  što  je  želio,  i  zato  je  na  kraju  eksplodirao  od  bijesa  na  one 
koji  brane  tradicionalni  crkveni  nauk  i  optužio  ih  da  sjede  na  Mojsijevoj  stolici. 
Kakve  veze  to  ima  s  Duhom  Svetim?  Nikakve.  Kakve  veze  to  ima  s  Franjinom 
voljom,  u  jednom  pelagijanskom,  tj.  ljudskom,  pothvatu  da  bi  se  došlo  do  ljudski 


iznuđena  rezultata?  Svakakve. 


Michael  Matt:  Da.  Chris,  ponestaje  nam  vremena,  ali  htio  bih  da 
prokomentiraš  Sinodu,  jer  znam  da  si  bio  ondje,  izvještavao  o  njoj.  Došlo  je  do 
stanovite  podjele,  neki  ljudi  otišli  su  uvjereni  u  pobjedu,  jer  Franjo  nije  dobio  sve 
što  je  htio,  ali  i  ti  i  ja  znamo,  bili  smo  ondje,  u  dvorani  za  novinare,  u  Rimu...,  kao 
što  si  rekao:  ovo  je  sinodalni  proces,  sinodalna  Crkva,  i  oni  će  naposljetku  dobiti 
što  žele.  Ali  htio  bih  da  se  posebno  osvrneš  na  ideju,  mislim  da  je  to  u  paragrafu 
84.,  85.,  gdje  se  govori  o  davanju  veće  uloge  u  životu  Crkve  rastavljenima  i 
ponovo  vjenčanima,  a  znamo  da  je  neizravno  riječ  o  kumstvu,  o  čitanju  na  misi  i 
si...  Chris,  je  li  onda,  na  kraju  krajeva,  važno  radi  li  se  baš  o  pričesti  za  rastavljene 
i  ponovo  vjenčane  ili  o  dobivanju  spomenutih  uloga?  Recimo,  kumstvo:  oni  bi 
sad  trebali  smjeti,  to  Franjo  želi,  u  djetetovo  ime  zavjetovati  se  da  će  braniti 
crkveni  nauk  te  da  se  odriču  Sotone,  svih  njegovih  djela  i  sjaja...  Na  kraju  krajeva, 
kakva  je  to  onda  pobjeda  bila?  Nikakva,  mislim.  Dobili  su  uglavnom  većinu  onog 
što  su  htjeli,  a  ono  što  nisu  dobili  dobit  će  na  sinodi  sljedeće  godine. 

Christopher  Ferrara:  Prije  svega,  kardinal  Pell  rekao  je  da  dokument  nije 
dvosmislen,  ali  i  da  je  vješto  sročen  kako  bi  se  postigla  suglasnost.  To  je  dvostruki 
govor!  Jer  dokument  vješto  sročen  da  bi  se  postigla  suglasnost  suprotstavljenih 
tabora  u  sinodskoj  dvorani,  mora  biti  dvosmislen:  mora  omogućiti  objema 
stranama  da  odu  zadovoljne,  a  jedini  način  da  se  to  učini,  govorim  iz  svoga 
odvjetničkog  iskustva,  je  dati  objema  stranama  nešto  od  onoga  što  žele,  i  upravo 
je  to  ovdje  učinjeno.  A  ako  je  dokument  dvosmislen  glede  moralnih  pitanja, 
pogodi  što  se  dogodilo?  Strana  koja  nastoji  potkopati  moral  pobijedila  je,  uvevši 
dvosmislenost  tamo  gdje  dvosmislenosti  prije  nije  bilo.  I  ne  moramo  nagađati  što 


Franjo  smjera  kada  u  paragrafu  84.  govori  o  većem  uključivanju  i  razmatra 
područja  gdje  bi  se  u  liturgiji,  pastoralnom  radu  i  institucionalnim  aspektima 
crkvenog  života  to  uključivanje  moglo  provesti.  On  je  izričito  rekao  što  smjera,  u 
intervjuu  za  "La  Nacion".  Odverglao  je  sedam  stvari  koje  rastavljeni  i  ponovo 
vjenčani  smiju  raditi  i  izričito  upitao:  Zašto  ne  bi  smjeli  biti  kumovi?  On  želi  da 
budu  kumovi.  Želi  da  ljudi  koji  žive  u  preljubu  stanu  uz  krstionicu  i  kažu  da  se 
odriču  Sotoninih  djela,  dok  žive  u  vezi  koju  sam  naš  Gospodin  osuđuje  kao 
preljubničku.  Da,  ali  ne  trebamo  razmišljati  što  je  naš  Gospodin  rekao;  razmišljat 
ćemo  o  Isusovu  tijelu!  To  je  modernistička  varka,  koju  on  sad  pokušava  izvesti. 
Zao  mi  je  ako  zvučim  jako  strogo,  ali  dosta  mi  je,  i  mnogim  drugima  je  dosta. 
Vrijeme  je  da  ustanemo  i  kažemo:  Protivimo  se  čitavom  tom  pogubnom 
programu!  Papa  koji  je  sada  na  Petrovoj  stolici  vlastitom  se  riječju  očitovao  kako 
je  u  misiji  da,  ako  ga  ne  spriječe,  razori.  On  želi  razoriti  tradicionalni  crkveni  nauk 
o  rastavljenima  i  ponovo  vjenčanima,  omalovažava  nauk  i  odbacuje 
konzervativizam  u  cjelini,  izjednačavajući  ga  s  fundamentalizmom,  premda  je 
Crkva  po  samoj  svojoj  naravi,  po  božanskom  ustanovljenju,  konzervativna 
organizacija,  koja  trajno  čuva  ono  što  su  prenijeli  apostoli.  A  on  se  ruga 
konzervativizmu.  Usput  budi  rečeno,  u  tom  istom  odlomku  kaže  da  se  ne 
možemo  utjecati  konzervativizmu  i  fundamentalizmu,  kao  ni  zastarjelim 
oblicima  ponašanja!  Dakle  sad  je  na  nišan  uzeo  tradicionalne  oblike  ponašanja, 
pretpostavljam  da  pod  time  misli  na  moralno  ponašanje,  što  drugo?,  i 
pretpostavljam  da  misli  na  ono  čime  je  opsjednut  otkako  je  izabran  za  papu, 
naime  da  uvede  u  sveopćoj  Crkvi  ono  što  je  činio  kad  je  bio  nadbiskup  u  Buenos 
Airesu  i  dijelio  svetu  pričest,  ili  odobravao  da  se  dijeli,  svima,  bez  obzira  na 
njihovo  stanje,  žive  li  ili  ne  žive  u  preljubu  kao  rastavljeni  i  ponovo  vjenčani,  u 


suložništvu...,  kako  god:  pričest  je  za  svakoga  jer  je  pričest  zajedničko  jelo,  kojim 
se  promiče  zajedništvo. 

Michael  Matt:  Sad  kad  se  prisjetimo  jednog  njegova  ranijeg  skandala,  kako 
se  u  Svetom  Petru  narugao  malom  ministrantu  jer  je  dlanove  držao  čvrsto 
sklopljene,  to  postaje  sasvim  jasno.  Jer  ako  on  postigne  svoje,  npr.  da  rastavljeni  i 
ponovo  vjenčani  mogu  biti  kumovi,  zamisli  sablazan  za  mlade  u  Crkvi,  koji  su 
već  tako  potišteni  i  zasićeni,  do  osmog  razreda  već  napuste  ovu  novostvorenu, 
magareću  Crkvu,  a  kako  će  sad  tek  biti,  kad  mladež  nema  baš  nikakve  temelje  da 
ustraje,  ako  čak  i  kumovi  koji  žive  u  grijehu  mogu  pristupiti  krstionici  i 
sudjelovati  u  krštenju  djeteta...  Čini  se  da  to  nije  uopće  uzeo  u  obzir.  Već  su 
izgubili  većinu  mladih;  a  ako  sad  postignu  svoje,  u  sljedećih  nekoliko  godina 
izgubit  će  i  ostatak. 

Christopher  Ferrara:  Rekao  sam  prije,  u  jednom  drugom  kontekstu:  to  je 
kao  da  liječnik  krivo  liječi  pacijenta,  daje  mu  lijekove  od  kojih  on  dobije  srčani 
zastoj,  medicinske  sestre  izbezumljene  preklinju  liječnika  da  promijeni  pristup, 
prestane  davati  taj  lijek,  pronađe  protulijek  kako  bi  učinio  nešto  drugo,  a  on 
inzistira  na  udvostručenju  doze!  Oni  žele  dokrajčiti  pacijenta,  odbijaju  priznati  da 
je  čitav  njihov  eksperiment  katastrofalan  promašaj  koji  isušuje  zvanja  i  tjera  ljude 
iz  crkava.  Ne  žele  to  priznati,  jer  su  ideolozi!  Što  je  još  jedna  ironija:  on  stalno 
govori  o  opasnosti  da  se  vjera  izrodi  u  ideologiju,  što  njemu  znači:  u  određeni 
nauk,  u  jasno  i  logično  izlaganje  onoga  što  je  Crkva  uvijek  naučavala;  a  sam 
promiče  pakosnu  i  podrivačku  ideologiju  koja  omalovažava  konzervativizam, 
liturgijsku  tradiciju,  disciplinsku  tradiciju,  sve  što  mu  se  ne  sviđa!  A  zastrašujuća 
pritom  nije  toliko  činjenica  da  on  to  radi,  modernisti  to  oduvijek  rade,  nego  da  to 


radi  na  tako  površan,  osvetoljubiv  i  djetinjast  način,  koji  odaje  nekoga  tko, 
stvarno,  ima  problema,  problema  sa  svojom  osobnošću,  zbog  čega  je  opasniji  od 
suptilnijega  modernista,  koji  neće  poduzeti  takve  korake  kakve  Franjo  misli  da 
ima  pravo  poduzeti.  No,  sad  kad  smo  sve  to  rekli,  mislim  da  bismo  trebali 
pokušati  završiti  u  pozitivnom  tonu.  Mnogi  ljudi  svu  svoju  vjeru,  jer  su  podlegli 
tom  hiperultramontanizmu  postkoncilskog  razdoblja,  ulažu  na  papu.  Ako  imamo 
lošeg  papu,  oni  gube  vjeru.  To  nije  Crkva.  Papa  je  čuvar  tradicije;  on  nije  Krist, 
nego  namjesnik  Kristov.  Papa  može  zastraniti;  a  ako  to  učini,  što  se  događalo  u 
povijesti,  i  dalje  imamo  vjeru,  imamo  sakramente,  imamo  dobrih  svećenika, 
dobrih  biskupa,  i  njima  se  i  vječnoj  vjeri,  vjeri  naših  otaca,  utječemo  u  ovim 
vremenima  krize.  Ako  se  Franjo  želi  ponašati  sumanuto,  možemo  jedino  ustati  i 
usprotiviti  se,  i  zatražiti  od  njega  da  se  prestane  tako  ponašati.  Time  ne  gubimo 
vjeru,  nego,  jednostavno,  ne  slijedimo  ga  kad  se  ponaša  na  takav  način,  kad 
govori  te  čudnovate  stvari,  koje  su  po  mojem  mišljenju  nešto  apsolutno  najgore 
što  je  izrečeno  u  jednom  vremenu  koje  je  već  bilo  obuzeto  prevratom  u  Crkvi. 

Ovo  je  dosad  najgore! 

Michael  Matt:  Da,  najgore  dosad.  Mislim  da  je  ovo  pravi  ton  u  kojem 
trebamo  zaključiti  emisiju.  Znam,  sedisvakantisti  će  nam  se  sada  smijati  i 
govoriti:  "Bili  smo  u  pravu  od  početka!"  Chris,  kakve  to  veze  ima  s  bilo  čime,  sva 
ta  sedisvakantistička  priča?  Čak  i  kad  Franjo  ne  bi  bio  papa  (ja  vjerujem  da  jest), 
što  onda?  Onda  ste  pobijedili  u  toj  djetinjastoj  raspri,  u  redu,  nije  papa,  vi  ste 
najpametniji!  Kakve  to  veze  ima  s  bilo  čime?  Ovo  je  duhovni  boj,  Chris,  svi  mi 
nastojimo  spasiti  svoje  duše,  i  potpuno  se  slažem  s  tobom:  to  nema  veze  s 
osobnim  mišljenjima,  nego  sa  spašavanjem  vjere  u  nama,  u  našim  obiteljima... 


Franjo  naprosto  čini  nešto  čemu  se  valja  suprotstaviti,  trebamo  ustati  i 
suprotstaviti  se,  ali  on  jest  papa  i  u  tome  je  problem.  To  je  naša  stvarnost,  katolici 
su  bili  u  sličnim  situacijama  u  prošlosti:  moramo  ustati  i  javno  se  oduprijeti,  a  ne 
se  rječkati  međusobno  tko  je  sve  vrijeme  bio  u  pravu. 

Christopher  Ferrara:  Važna  je  vjera.  Ona  je  važnija  od  bilo  kojega 
pojedinog  zaprematelja  Petrove  stolice.  Vjera  ima  objektivan  sadržaj;  ona  se 
sastoji  od  Vječne  Riječi  i  od  crkvene  prakse  i  discipline  koje  Vječnu  Riječ  okružuju 
i  štite  od  obesvećenja  i  razvodnjavanja,  kako  je  to  rekao  sam  papa  Benedikt  XVI.: 
papa  je  čuvar  objavljene  Riječi;  on  se  mora  obvezati  objavljenoj  Riječi  i  oduprijeti 
želji  da  u  skladu  s  vlastitim  mišljenjima  mijenja  Crkvu;  naprotiv,  mora  braniti 
ono  što  je  Crkva  uvijek  naučavala  i  suprotstaviti  se  svakom  pokušaju 
razvodnjavanja  njezina  nauka.  To  je  rekao  mjesec-dva  nakon  što  je  bio  izabran  za 
papu:  izričito  se  okanio  vlastitih  ideja.  Dakle  moramo  se  okaniti  Franjinih  ideja, 
držati  se  vječnih  vjerskih  istina,  čuvati  predaje  koje  Franjo  gotovo  svakodnevno 
ismjehuje  i  čekati  da  ode  sa  scene.  No,  u  isto  vrijeme,  ne  smijemo  šutjeti  o  onome 
što  čini;  moramo  mu  dati  na  znanje  da  ima  oporbu,  da  nema  slobodan  prolaz  i 
praznu  mrežu  pred  sobom  u  koju  će  s  lakoćom  zabiti  gol.  To  je  sve  što  možemo. 

Michael  Matt:  Da,  sviđa  mi  se  to,  Chris,  bolje  ne  bih  mogao  završiti  ovaj 
razgovor.  Apsolutno,  treba  biti  pozitivan:  primimo  se  krunice,  škapulara, 
sačuvajmo  vjeru,  nadživimo  tog  čovjeka.  Crkva  će  se  opet  uzdići,  ako  svijet  prije 
ne  propadne;  Krist  Kralj  bit  će  slavodobitnik,  naša  Gospa  Fatimska  obećala  je  da 
će  naposljetku  njezino  Bezgrešno  Srce  trijumfirati;  čvrsto  vjerujemo  u  to.  Dakle 
slažem  se  s  tobom:  samo  trebamo,  obavezno,  ustati  i  oduprijeti  se,  imati  u  vidu 
cjelinu,  a  ponajprije:  moliti  za  njega,  moliti  za  svakoga  od  nas  da  bismo  sačuvali 


vjeru... 


https://www.youtube.com/watch?v=5xOPX_vMPlk 


